Асабіста я добра запомніў наш канцэрт на фестывалі MATAV KALAKA (Мiшкольц, Венгрыя, 2000). Недзе на сярэдзіне песні "Галя" адключылася электрычнасць. Перад намі натоўп гледачоў, і ўсе яны чакаюць, што ж мы будзем рабіць. Мы даігралі "Галю", але відавочна, што нават першыя шэрагі не пачулі нічога. Але мы не разгубіліся, селі, звесіўшы са сцэны ногі, і выканалі "Яблынь" без падгучкі. Юрый Паўлоўскі дапамагаў нам барабанамі, якія былі чутны. Публіка была ўражана, а мы сталі героямі вечара - усе хацелі з намі сфатаграфавацца і ўзяць аўтограф.